Hooghly Bus Accident: पश्चिम बंगाल के हुगली जिले में यात्रियों से भरी एक बस के नहर में गिरने की खबर है। इस हादसे में 6 लोगों की मौत हो गई, जबकि 20 लोग जख्मी हुए हैं। पुलिस का कहना है कि कोलकाता से चलने वाली एक बस गोजारमोर इलाके में स्थित डकातिया खाल नामक नहर में गिर गई। पुलिस के अनुसार, यह हादसा सुबह 9 बजे के करीब हुआ। फिलहाल पुलिस और स्थानीय निवासी बचाव कार्य में लगे हैं। घायलों को नजदीक के अस्पताल में भर्ती कराया गया है। फिलहाल इस हादसे का कारण पता नहीं चल सका है। बता दें कि इस तरह के हादसे पश्चिम बंगाल में पहले भी हो चुके हैं। इसी साल जनवरी माह के दौरान भी पश्चिम बंगाल के मुर्शिदाबाद में भी एक बस रेलिंग तोड़कर नहर में जा गिरी थी। इस हादसे में 10 लोग मारे गए थे और कई घायल हुए थे।